Twee in hof vir moord op Viljoenskroon-manDave Wessels. Twee mans verskyn na verwagting Vrydag in die landdroshof op Viljoenskroon in verband met die moord op Dave Wessels (66), ŉ sakeman van die dorp. Wessels se liggaam is Sondagoggend vroeg onder ŉ duvet in die spaarkamer van sy huis op ŉ kleinhoewe buite die dorp gevind. Die huis is omgedolwe en daar was talle bloedspatsels. Hy is vermoedelik gewurg en aangerand. Wessels, ŉ voormalige weermagkolonel, woon die afgelope sowat 10 jaar lank alleen in die huis op die kleinhoewe. Hy het vee gekoop en verkoop. Maroela Media het navrae aan die Vrystaatse polisie gerig oor die inhegtenisnemings en wag op terugvoer. Inwoners kom die afgelope week voor die vermoorde Dave Wessels se huis op ‘n kleinhoewe buite Viljoenskroon bymekaar om saam te bid. (Foto: Ignaz Streicher/Facebook)